CELEX: 62006TN0344
Language: el
Date: 2006-12-04 00:00:00
Title: Υπόθεση T-344/06: Προσφυγή της 4ης Δεκεμβρίου 2006 — Total κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/17
            
         Προσφυγή της 4ης Δεκεμβρίου 2006 — Total κατά Επιτροπής
   (Υπόθεση T-344/06)
   (2007/C 20/24)
   Γλώσσα διαδικασίας: η γαλλική
   Διάδικοι
   
      Προσφεύγουσα: Total SA (Courbevoie, Γαλλία) (εκπρόσωποι: A. Gosset-Grainville, L. Godfroid και A. Lamothe, avocats)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει, βάσει του άρθρου 230 ΕΚ, την απόφαση της Επιτροπής των Ευρωπαϊκών Κοινοτήτων, της 13ης Σεπτεμβρίου 2006 στην υπόθεση COMP/F/38.456 κατά το μέρος που αφορά την TOTAL SA στα άρθρα 1(m), 2(m), 3 και 4·
            
         
               —
            
            
               επικουρικώς, να ακυρώσει τα άρθρα 1(m), 2(m) και να μειώσει αντίστοιχα το ύψος του προστίμου που της επιβλήθηκε με την προπαρατεθείσα απόφαση·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την υπό κρίση προσφυγή, η προσφεύγουσα ζητεί τη μερική ακύρωση της αποφάσεως C(2006) 4090 τελικό της Επιτροπής, της 13ης Σεπτεμβρίου 2006, σχετικά με τη διαδικασία εφαρμογής του άρθρου 81 ΕΚ (Υπόθεση COMP/F/38.456 — Bitum-Κάτω Χώρες), που αφορά σειρά συμφωνιών και εναρμονισμένων πρακτικών με αντικείμενο τον καθορισμό, για την πώληση και την αγορά ασφάλτου στις Κάτω Χώρες, του ακαθάριστου τιμήματος, ομοιόμορφης εκπτώσεως υπέρ των συνεργαζόμενων κατασκευαστών οδών καθώς και ανώτατου ορίου εκπτώσεως επί του ακαθάριστου τιμήματος όσον αφορά τους υπόλοιπους κατασκευαστές. Επικουρικώς, ζητεί την ακύρωση ή, τουλάχιστον, ουσιαστική μείωση του ύψους του προστίμου που της επιβλήθηκε με την προσβαλλόμενη απόφαση.
   Η κύρια βάση της προσφυγής στηρίζεται σε πέντε λόγους.
   Πρώτον, η προσφεύγουσα προβάλλει ότι η Επιτροπή παραβίασε τους κανόνες σχετικά με τον καταλογισμό στη μητρική εταιρία των πρακτικών που εφάρμοσε θυγατρική της. Ισχυρίζεται ότι εσφαλμένως της καταλόγισε η Επιτροπή την παράβαση που διέπραξε η θυγατρική της TOTAL Nederland NV και, εσφαλμένως την θεώρησε επομένως ως αλληλεγγύως υπεύθυνη για τις εν λόγω παραβάσεις. Υποστηρίζει ότι η Επιτροπή υπέπεσε σε νομική πλάνη θεωρώντας ότι η κατοχή από την προσφεύγουσα του 100 % του κεφαλαίου της θυγατρικής της αρκούσε για την άσκηση καθοριστικής επιρροής επ' αυτής. Η προσφεύγουσα προσάπτει επίσης στην Επιτροπή ότι υπέπεσε σε νομική πλάνη στον βαθμό που δεν εξέτασε σοβαρά όλα τα στοιχεία που θα επέτρεπαν να αποκαλυφθούν οι νομικές οντότητες που ενδεχομένως ευθύνονται για τις εν λόγω πρακτικές στον όμιλο Total.
   Δεύτερον, η προσφεύγουσα προσάπτει στην Επιτροπή ότι παραβίασε τους κανόνες αποδείξεως στο μέτρο που παρέλειψε να αποδείξει την άσκηση καθοριστικής επιρροής της προσφεύγουσας στην εμπορική πολιτική της θυγατρικής της, TOTAL Nederland NV, στην οικεία αγορά, και στο μέτρο που δεν έλαβε υπόψη της τα στοιχεία που προσκόμισε η TOTAL SA για να μπορεί να καθορίσει το μέγεθος της επιχειρήσεως την οποία αφορά η παράβαση στον όμιλο Total.
   Η προσφεύγουσα εκτιμά, εξάλλου, ότι η Επιτροπή παραβίασε την αρχή της απαγορεύσεως της αυθαιρεσίας, δεδομένου ότι ισχυρίστηκε με την προσβαλλόμενη απόφαση ότι διέθετε ένα περιθώριο εκτιμήσεως για να αποφασίσει ποιες ήταν οι νομικές οντότητες μιας επιχειρήσεως τις οποίες θεωρούσε ως υπεύθυνες της παραβάσεως.
   Τέλος, η προσφεύγουσα προβάλλει ότι η Επιτροπή παραβίασε την αρχή της χρηστής διοικήσεως δεδομένου ότι δεν απευθύνθηκε στην TOTAL SA για να της ζητήσει πληροφορίες κατά το στάδιο της έρευνας.
   Επικουρικώς, η προσφεύγουσα προβάλλει δύο λόγους προς στήριξη της αιτήσεως ακυρώσεως ή, τουλάχιστον, μειώσεως του προστίμου που της επιβλήθηκε με την προσβαλλόμενη απόφαση. Θεωρεί ότι η Επιτροπή παρέβη τους κανόνες σχετικά με τον καθορισμό προστίμων. Προβάλλει ότι, στην περίπτωση που τα πραγματικά περιστατικά πρέπει να καταλογιστούν στην TOTAL SA, η ημερομηνία την οποία θεώρησε η Επιτροπή ως αφετηρία της συμμετοχής της προσφεύγουσας στην παράβαση δεν είναι ορθή και η Επιτροπή δεν αιτιολόγησε επαρκώς κατά νόμο την απόφασή της επί του ζητήματος αυτού. Η προσφεύγουσα ισχυρίζεται εξάλλου ότι η Επιτροπή δεν τήρησε την αρχή της αναλογικότητας εφαρμόζοντας τον αποτρεπτικό συντελεστή 1,5, ο οποίος βασίστηκε στον παγκόσμιο κύκλο εργασιών του ομίλου Total κατά την περίοδο αναφοράς, ενώ καμία αιτίαση δεν αναφέρεται στην προσφεύγουσα για τμήμα της εν λόγω περιόδου.